Document ID: 31991R2349

KOMISSION ASETUS (ETY) N:o 2349/91,
annettu 31 päivänä heinäkuuta 1991,
asetuksen (ETY) N:o 804/68 5 c artiklassa tarkoitettujen viitemäärien vähentämistä koskevan hyvityksen ja maidontuotannosta lopullisesti luopumista koskevan hyvityksen vahvistamisesta annetun asetuksen (ETY) N:o 1637/91 soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon asetuksen (ETY) N:o 804/68 5 c artiklassa tarkoitettujen viitemäärien vähentämistä koskevan hyvityksen ja maidontuotannosta lopullisesti luopumista koskevan hyvityksen vahvistamisesta 13 päivänä kesäkuuta 1991 annetun neuvoston asetuksen (ETY) N:o 1637/91(1), ja erityisesti sen 5 artiklan,
sekä katsoo, että
asetuksessa (ETY) N:o 1637/91 säädetään lisämaksujärjestelmän kahdeksannen ajanjakson viitemäärien vähentämistä koskevasta hyvityksestä; tätä vähennystä saatetaan ylläpitää edelleen ainakin osittain myöhempinä ajanjaksoina; kussakin tapauksessa olisi määriteltävä määrä, jolle hyvitystä maksetaan,
samassa asetuksessa säädetään tuottajien mahdollisuudesta luopua lopullisesti maidontuotannosta hyvitystä vastaan; olisi säädettävä sitä koskevasta menettelystä, sen velvoitteista sekä aikataulusta niin kansallisten toimivaltaisten toimielinten kuin itse tuottajienkin osalta,
tapauksessa, jossa kelpoisuusvaatimukset täyttävien hyvityshakemusten summa on enemmän kuin yhteisön rahoituksesta säädetty määrä, kyseisen jäsenvaltion on voitava laatia säännöt puolueettomin perustein suoritettavasta hakemusten hyväksynnästä maidontuotannon rakenteiden huomioon ottamiseksi,
jos säädettyjä velvoitteita ei noudateta, tuottaja saattaa joutua maksamaan lisämaksun kaikista toimituksista tai kaikesta suoramyynnistä maidontuotannosta luopumisesta säädetyn päivän jälkeen; lisäksi jäsenvaltioiden olisi toteutettava kaikki tarvittavat toimenpiteet toimeenpanon suorittamiseksi ja sen valvomiseksi, mukaan lukien rangaistukset ja hallinnolliset seuraamukset erityisesti perusteettomasti maksettujen hyvitysten palauttamiseksi,
olisi laadittava luettelo komissiolle toimitettavista tiedoista toteutettujen toimenpiteiden tehokkuuden arvioimiseksi sekä vahvistettava tätä ilmoitusta koskevat päivämäärät; jäsenvaltion tarvittaessa tekemä päätös olla soveltamatta alueellaan maidontuotannosta luopumista koskevaa ohjelmaa on tutkittava poikkeuksena säännöstä aiheeseen sovellettavan yhteisön oikeuden yleisten periaatteiden mukaan; tämä päätös on asiallisesti perusteltava, ja
maidon ja maitotuotteiden hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
I OSASTO Viitemäärien vähentämistä koskeva hyvitys
1 artikla
Asetuksen (ETY) N:o 1637/91 1 artiklassa tarkoitetun hyvityksen laskemiseksi huomioon otettava vähennys on yhtä suuri kuin ennen 15 päivää kesäkuuta 1991 saatavilla olevan viitemäärän ja kahdeksannen kahdentoista kuukauden ajanjakson lopussa käytettävissä olevan viitemäärän erotus, lukuun ottamatta neuvoston asetuksen (ETY) N:o 857/84(2), sellaisena kuin se on viimeksi muutettuna asetuksella (ETY) N:o 1639/91(3), 7 artiklassa tarkoitettuja viitemäärän siirtoja, tai joilla on vastaava oikeudellinen vaikutus, kahdeksannesta ajanjaksosta tai jäsenvaltion valinnan mukaan päivästä, jona viitemäärän vähentäminen on annettu tiedoksi tuottajalle.
Hyvityksen määrä muunnetaan kansalliseksi valuutaksi 17 päivänä kesäkuuta 1991 voimassa olevan maatalouden muuntokurssin avulla.
2 artikla
Asetuksen (ETY) N:o 1637/91 2 artiklan 5 kohdassa tarkoitetun hyvityksen laskemiseksi huomioon otettava vähennys on määritelty 1 artiklassa, vähennettynä asetuksen (ETY) N:o 1637/91 2 artiklan 4 kohdan a tai b alakohdan nojalla tuottajalle myönnetyt viitemäärät.
Hyvityksen määrä muunnetaan kansalliseksi valuutaksi kunkin markkinointivuoden ensimmäisenä päivänä voimassa olevan maatalouden muuntokurssin avulla.
II OSASTO Maidontuotannosta lopullisesti luopumista koskeva hyvitys
3 artikla
Jäsenvaltiot laativat yleiset säännöt hakemusten esittämisestä ja hyväksymisestä asetuksen (ETY) N:o 1637/91 2 artiklan 2 kohdan a ja d alakohdan mukaisesti sekä vahvistavat hyvityksen määrää ja maksua koskevat yksityiskohtaiset säännöt mainitun asetuksen 2 artiklan 3 kohdassa tarkoitetuin edellytyksin.
4 artikla
1 Asianomaisen tuottajan on annettava hyvityshakemus toimivaltaiselle viranomaiselle ennen jäsenvaltion määrittämää päivää ja siinä on oltava erityisesti, asetuksen (ETY) N:o 1637/91 2 artiklan 2 kohdan b ja c alakohdassa tarkoitetun hyvityksen laskemiseksi tarvittavien tietojen lisäksi ilmoitus, jossa tuottaja sitoutuu:
- olemaan perumatta hakemustaan jäsenvaltion määrittämän määräajan jälkeen,
ja tapauksessa, jossa hakemus hyväksytään:
- luopumaan kokonaan lopullisesti maidontuotannosta tilallaan asetuksen (ETY) N:o 857/84 12 artiklan d alakohdassa tarkoitetulla tavalla ennen 1 päivää huhtikuuta 1992 niin kauan kuin hänelle maksetaan hyvitystä,
- luopumaan kaikista oikeuksista viitemäärään asetuksen (ETY) N:o 804/68 5 c artiklassa säädetyn järjestelmän mukaisesti.
2 `Maidontuotannolla` tarkoitetaan tuottajan kaikkea lehmän maidon tuotantoa asetuksen (ETY) N:o 857/84 12 artiklan ensimmäisen alakohdan c alakohdassa määritellyllä tavalla.
5 artikla
1 Toimivaltainen viranomainen:
- tarkastaa asetuksen (ETY) N:o 1637/91 2 artiklan 2 kohdan b ja c alakohdassa tarkoitetut tiedot ja rekisteröi 4 artiklassa tarkoitetun sitoumuksen,
- antaa asianomaisille tuottajille tiedoksi viimeistään 1 päivänä maaliskuuta 1992 heidän hakemustensa hyväksymisen tai hylkäämisen ja ilmoittaa siitä tarvittaessa kyseisille ostajille.
2 Tapauksessa, jossa kelpoisuusvaatimukset täyttävien hyvityshakemusten summaa vastaava määrä on enemmän kuin asetuksen (ETY) N:o 1637/91 liitteessä oleva määrä, muunnettuna kansalliseksi valuutaksi 17 päivänä kesäkuuta 1991 voimassa olevan maatalouden muuntokurssin avulla, kyseinen jäsenvaltio laatii hakemusten hyväksymistä koskevat säännöt yhden tai useamman seuraavista perusteista mukaisesti:
- hakemuksen saapumispäivä,
- tuottajan ikä,
- viitemäärän taso,
- asetuksen (ETY) N:o 1637/91 2 artiklan 3 kohdan neljännessä alakohdassa tarkoitetut perusteet.
6 artikla
1 Hyväksyttyjen hakemusten osalta hyvityksen ensimmäinen erä maksetaan ainoastaan, kun tuottaja esittää todisteen toimivaltaista viranomaista tyydyttävällä tavalla, jonka mukaan hän on luopunut kokonaan lopullisesti maidontuotannosta viimeistään 31 päivänä maaliskuuta 1992.
2 Hyvitys maksetaan viimeistään 16 päivänä lokakuuta jokaisena säädettynä viitenä vuotena, sanotun kuitenkaan rajoittamatta jäsenvaltioiden suorittamaa hyvityksen maksua aikaisempina päivinä ja/tai yhdessä erässä, jos ne huolehtivat ennakkorahoituksesta.
3 Hyvityksen edunsaajan kuolemantapauksessa hänen seuraajansa voivat saada maksamattomat hyvitysmäärät sillä edellytyksellä, että he sitoutuvat toimivaltaiselle toimielimelle edesmenneen tuottajan allekirjoittamiin velvoitteisiin omalla kustannuksellaan.
7 artikla
Jäsenvaltioiden on toteutettava tarvittavat toimenpiteet jo maksettujen hyvitysten takaisin saamiseksi, jos säädettyjä sitoumuksia ei noudateta, ja asianosaisia koskevan tiedottamisen takaamiseksi rangaistusten ja hallinnollisten seuraamusten osalta, joiden kohteeksi he voivat joutua, ellei tämän asetuksen säännöksiä noudateta.
Jäsenvaltioiden on ilmoitettava komissiolle säädetyistä toimenpiteistä tehtyjen sitoumusten noudattamisen varmistamiseksi ja niiden on toimitettava sille puolivuosittain ja ensimmäisen kerran 1 päivänä huhtikuuta 1993 niitä koskevat hallinnolliset ja oikeudelliset menettelyt.
Takaisin peritty summa maksetaan maksun suorittaneille toimielimille tai osastoille, jotka vähentävät siitä Euroopan maatalouden ohjaus- ja tukirahaston tukiosaston rahoittamat kulut.
III OSASTO Tiedonannot
8 artikla
Jos jäsenvaltio soveltaa asetuksen (ETY) N:o 1637/91 2 artiklan 1 kohdan toista alakohtaa, se antaa komissiolle tiedoksi ennen 1 päivää marraskuuta 1991 asianmukaisesti perustellun päätöksensä sekä asetuksen (ETY) N:o 857/84 2 artiklan 3 kohdan ja 6 artiklan 3 ja 4 kohdan nojalla sovelletun vähentämisen tason.
9 artikla
Jäsenvaltioiden on annettava komissiolle tiedoksi:
- ennen 1 päivää helmikuuta 1992 hakemusten esittämisen ja hyväksymisen yksityiskohtaiset säännöt, hyvityksen määrä ja tarvittaessa lisämäärä sekä asetuksen (ETY) N:o 1637/91 2 artiklan 2 kohdan a alakohdan toisen alakohdan nojalla toteutetut toimenpiteet,
- tarvittaessa ennen 1 päivää maaliskuuta 1992 tämän asetuksen 5 artiklan 2 kohdan nojalla toteutetut toimenpiteet,
- ennen 1 päivää huhtikuuta 1992:
a) hyväksyttyjen hakemusten määrä kyseisten viitemäärien merkittävyyden mukaan, vapautetut viitemäärät alueittain ja 2 artiklan 4 kohdan a, b ja c alakohdassa tarkoitetuille tuottajille tarkoitetut määrät sekä asetuksen (ETY) N:o 1637/91 2 artiklan 5 kohdassa tarkoitetussa tapauksessa asetuksen (ETY) N:o 857/84 2 artiklan 3 kohdan ja 6 artiklan 3 ja 4 kohdan nojalla sovellettu vähentämisen taso;
b) toiminnan tulosten arviointikertomus, jossa ilmoitetaan erityisesti sen seuraukset maidontuotannon alueelliseen kehitykseen sekä mahdollisuuksien mukaan tuottajien toimintaan osallistumisen syyt.
10 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 31 päivänä heinäkuuta 1991.

Labels: 12
7
19
6